Σπείρα που διέπραξε τον τελευταίο χρόνο 105 κλοπές σε σούπερ μάρκετ σε διάφορες περιοχές της Ελλάδας, εξάρθρωσαν άντρες του τμήματος Ασφαλείας Γρεβενών.

Για τις υποθέσεις συνελήφθη χθες στην Αθήνα 54χρονος αλλοδαπός, ενώ σχηματίσθηκε δικογραφία κακουργηματικού χαρακτήρα σε βάρος ακόμη έξι αλλοδαπών ηλικίας από 27 έως 67 ετών, καθώς και σε βάρος ακόμη τριών αγνώστων δραστών.

Από την αστυνομική έρευνα προέκυψε ότι από το Σεπτέμβριο του 2018 έως τον Οκτώβριο του 2019, η σπείρα, με διαφορετική κάθε φορά σύνθεση, διέπραξε κλοπές σε σούπερ μάρκετ σε διάφορες περιοχές της Αττικής, της Θεσσαλίας, της Πελοποννήσου, καθώς και στα Ιωάννινα και στην Λευκάδα.

Ως προς τη μεθοδολογία δράσης τους, τα μέλη της ομάδας εισέρχονταν σε σούπερ μάρκετ προσποιούμενοι τους πελάτες και γέμιζαν τα καλάθια με προϊόντα. Στη συνέχεια συγκεντρώνονταν σε σημείο του καταστήματος όπου δεν υπήρχε κινητικότητα προσωπικού ή πελατών, τοποθετούσαν τα προϊόντα που είχαν αφαιρέσει σε σακίδια πλάτης ή ώμου ή σε εσωτερικές θήκες των ενδυμάτων τους και εξέρχονταν των καταστημάτων, χωρίς να φαίνεται ότι αγόρασαν κάποιο προϊόν - ή αγόραζαν προϊόντα χαμηλής αξίας. Ταυτόχρονα, κάποια από τα μέλη της ομάδας εκτελούσαν χρέη παρατηρητή.

Η σπείρα αφαιρούσε κυρίως φιάλες αλκοολούχων ποτών (ουίσκι, βότκα, λικέρ κ.α.) καθώς και πλήθος λοιπών προϊόντων (συσκευασίες καφέ, ξυραφάκια κ.α.), η συνολική αξία των οποίων υπερβαίνει το ποσό των 15.000 ευρώ.

Πηγή: ΑΠΕ-ΜΠΕ